CELEX: 32015D0744
Language: hu
Date: 2015-05-08 00:00:00
Title: A Bizottság (EU) 2015/744 végrehajtási határozata (2015. május 8.) a Hollandia által az 1272/2008/EK európai parlamenti és tanácsi rendelet 52. cikke szerint hozott, a nikotint tartalmazó elektromos cigarettákra és utántöltő flakonokra vonatkozó kiegészítő címkézési és csomagolási követelményekre vonatkozó átmeneti intézkedés engedélyezéséről (EGT-vonatkozású szöveg)

9.5.2015   
            
            
               HU
            
            
               Az Európai Unió Hivatalos Lapja
            
            
               L 118/8
            
         A BIZOTTSÁG (EU) 2015/744 VÉGREHAJTÁSI HATÁROZATA
   (2015. május 8.)
   a Hollandia által az 1272/2008/EK európai parlamenti és tanácsi rendelet 52. cikke szerint hozott, a nikotint tartalmazó elektromos cigarettákra és utántöltő flakonokra vonatkozó kiegészítő címkézési és csomagolási követelményekre vonatkozó átmeneti intézkedés engedélyezéséről
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az anyagok és keverékek osztályozásáról, címkézéséről és csomagolásáról, a 67/548/EGK és az 1999/45/EK irányelv módosításáról és hatályon kívül helyezéséről, valamint az 1907/2006/EK rendelet módosításáról szóló, 2008. december 16-i 1272/2008/EK európai parlamenti és tanácsi rendeletre (1) és különösen annak 52. cikkére,
   mivel:
   
               (1)
            
            
               2015. március 10-én Hollandia az 1272/2008/EK európai parlamenti és tanácsi rendelet 52. cikkének (1) bekezdése szerint tájékoztatta a Bizottságot arról a megalapozott feltételezéséről, hogy a nikotint tartalmazó elektromos cigaretták és utántöltő flakonok, bár megfelelnek az említett rendelet követelményeinek, a címkézésből vagy csomagolásból eredő okokból komoly veszélyt jelentenek az emberi egészségre. Hollandia 2014. november 24-én átmeneti intézkedést fogadott el az elektromos cigarettákra vonatkozó ideiglenes szabályozásról. A szóban forgó intézkedést (a továbbiakban: rendelet) a Holland Királyság Hivatalos Lapjában 2014. november 28-án kihirdették. (2) Hollandia a rendeletről 2015. március 12-én tájékoztatta a többi tagállamot és az Európai Vegyianyag-ügynökséget.
            
         
               (2)
            
            
               A rendelet 4. cikkének (1) bekezdése értelmében a nikotint tartalmazó elektromos cigarettáknak és utántöltő flakonjaiknak gyermekbiztosaknak kell lenniük, és a 4. cikk (2) bekezdése értelmében az utántöltő flakonoknak akkor is gyermekbiztos zárással kell rendelkezniük, ha ez az 1272/2008/EK rendeletben nincs előírva. Ezzel kapcsolatban megjegyzendő, hogy az 1272/2008/EK rendelet alkalmazásában az elektromos cigarettákat tartályban levő keveréknek lehet tekinteni. A rendelet azáltal, hogy – a keverék nikotintartalmára való tekintet nélkül – mind az elektromos cigarettákra, mind az utántöltő flakonokra vonatkozóan előírja a gyermekbiztos zárást, az 1272/2008/EK rendelet rendelkezésein túlmenő kiegészítő követelményeket vezet be. A rendelet 7. cikkének (2) bekezdése előírja, hogy a „gyermekektől elzárva tartandó” ajánlást a csomagolási egységeken és minden külső csomagoláson is fel kell tüntetni, akkor is, ha ez az 1272/2008/EK rendelet alapján a termékre vonatkozóan nem kötelező. A rendelet az 1272/2008/EK rendeletben foglaltaknál tehát szigorúbb csomagolási kötelezettségeket vezet be. A fenti okokból a rendelet 4. cikkének (1) és (2) bekezdése és 7. cikkének (2) bekezdése potenciálisan akadályozhatja olyan termékek Hollandiában történő forgalomba hozatalát, amelyek megfelelnek az 1272/2008/EK rendelet értelmében alkalmazandó szabályoknak.
            
         
               (3)
            
            
               Hollandia elégségesen megindokolta feltételezését, miszerint a nikotint tartalmazó elektromos cigaretták és utántöltő flakonok komoly veszélyt jelentenek az emberi egészségre. Míg 2013 első felében csak 2 mérgezéses esetet vettek nyilvántartásba, az esetek száma az év második felében növekedést mutatott; 2013-ban összesen 33, 2014-ben pedig 43 esetet jelentettek. 2013-ban 27 esetben a keveréket lenyelték, ebből 8 esetben 0–4 éves korú gyermekek. A rendeletben előírt címkézési és csomagolási követelmények jellegük folytán megakadályozzák a gyermekeket abban, hogy az ilyen keverékekhez hozzáférjenek, következésképpen megfelelőek a gyermekek egészségére jelentett veszély csökkentésére.
            
         
               (4)
            
            
               A rendelet előírásai a 2014/40/EU európai parlamenti és tanácsi irányelv (3) 20. cikkének rendelkezéseit tükrözik. A tagállamoknak hatályba kell léptetniük azokat a törvényi, rendeleti és közigazgatási rendelkezéseket, amelyek szükségesek ahhoz, hogy az említett irányelvnek 2016. május 20-ig megfeleljenek.
            
         
               (5)
            
            
               A rendelet átmeneti intézkedés, amely addig alkalmazandó, amíg a Hollandia által a 2014/40/EU irányelv átültetésére hozott holland nemzeti jogszabályok hatályba nem lépnek. Az intézkedést ezért 2016. május 19-ig kell engedélyezni.
            
         
               (6)
            
            
               Annak érdekében, hogy a Bizottság megfeleljen az 1272/2008/EK rendelet 52. cikkének (2) bekezdése szerinti 60 napos időszakon belül meghozandó határozatra vonatkozó rendelkezésnek, e határozatnak a kihirdetése napján hatályba kell lépnie.
            
         
               (7)
            
            
               Az ebben a határozatban előírt intézkedések összhangban vannak az 1907/2006/EK európai parlamenti és tanácsi rendelet (4) 133. cikke alapján létrehozott bizottság véleményével,
            
         ELFOGADTA EZT A HATÁROZATOT:
   1. cikk
   Az elektromos cigarettákra vonatkozó, a 2014. november 24-i rendelet 4. cikkének (1) és (2) bekezdésében és 7. cikkének (2) bekezdésében foglalt átmeneti intézkedés, amelyről Hollandia 2015. március 10-én tájékoztatta a Bizottságot, 2016. május 19-ig engedélyezett.
   2. cikk
   Ez a határozat az Európai Unió Hivatalos Lapjában való kihirdetésének napján lép hatályba.
   
      Kelt Brüsszelben, 2015. május 8-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 353., 2008.12.31., 1. o.
   
   
      (2)  Besluit van 24 november 2014, houdende tijdelijke regels met betrekking tot de elektronische sigaret (Tijdelijk warenwetbesluit elektronische sigaret), Staatsblad van het Koninkrijk der Nederlanden, 2014. november 28., no 456, 1. o.
   
      (3)  Az Európai Parlament és a Tanács 2014. április 3-i 2014/40/EU irányelve a tagállamoknak a dohánytermékek és kapcsolódó termékek gyártására, kiszerelésére és értékesítésére vonatkozó törvényi, rendeleti és közigazgatási rendelkezései közelítéséről és a 2001/37/EK irányelv hatályon kívül helyezéséről (HL L 127., 2014.4.29., 1. o.)
   
      (4)  Az Európai Parlament és a Tanács 2006. december 18-i 1907/2006/EK rendelete a vegyi anyagok regisztrálásáról, értékeléséről, engedélyezéséről és korlátozásáról (REACH), az Európai Vegyianyag-ügynökség létrehozásáról, az 1999/45/EK irányelv módosításáról, valamint a 793/93/EGK tanácsi rendelet, az 1488/94/EK bizottsági rendelet, a 76/769/EGK tanácsi irányelv, a 91/155/EGK, a 93/67/EGK, a 93/105/EK és a 2000/21/EK bizottsági irányelv hatályon kívül helyezéséről (HL L 396., 2006.12.30., 1. o.).